<classify> RAIS John Magufuli amemaliza sakata la korosho kwa kutoa maagizo yanayokata mzizi wa fi tina kwenye zao hilo. Akizungumza mjini Mtwara jana, ikiwa ni siku yake ya kwanza kwenye ziara ya kikazi katika mkoa huo, Rais Magufuli alisema wakulima wote wenye madai halali ya korosho watalipwa huku akitoa msamaha kwa wafanyabiashara walanguzi wa zao hilo maarufu kangomba ambao wana korosho na kusema zihakikiwe na walipwe.Akizungumza kabla ya kuweka jiwe la msingi kwenye upanuzi wa Uwanja wa Ndege wa Mtwara, Rais Magufuli alitoa maagizo yafuatayo ambayo yanamaliza sakata la korosho za wakulima nchini. Moja ya maagizo hayo ni kwamba kuanzia leo wakulima takribani 18,000 waliokuwa na korosho chini ya kilo 1,500 ambao hawajalipwa fedha zao, wataanza kulipwa kwani ameagiza fedha Sh bilioni 50 zifike leo mkoani humo kwa ajili ya malipo.Katika wakulima 18,000 ambao walikuwa na korosho chini ya kilo 1,500 hawa walikuwa hawajalipwa kwa sababu uhakiki ulikuwa unaendelea na tumebaini kati yao kuna wakulima feki 780 ambao nadhani ndio wale wa biashara ya kangomba, sasa fedha nimeagiza zije kesho leo, waanze kuwalipa wale waliokwisha hakikiwa,alisema Rais Magufuli.Aidha, Rais Magufuli alisema baadhi ya wakulima waliwasilisha akaunti zenye majina tofauti na yao na asilimia 98 walitoa maelezo wengine wao walikuwa hawana akaunti, hivyo kutumia akaunti za ndugu zao na walipoelimishwa walifungua akaunti zao binafsi na tayari wameshalipwa. Wengi walikuwa na kasoro kwenye uhakiki, ni mkulima halali amehakikiwa ila jina la akaunti sio lake, sasa hao walihojiwa wakatoa maelezo kuwa hawakuwa na akaunti wakatumia za ndugu zao, walipoelimishwa wakaelewa wakafungua zao na tumeshawalipa, alisema Rais Magufuli.Katika biashara ya kangomba, Rais Magufuli alimuumbua Mwenyekiti wa Chama Cha Mapinduzi CCM Mkoa wa Mtwara CCM kwa kusema naye anahusika kwenye biashara ya kangomba na kumtaka aache, kwani katika ziara yake hiyo kiongozi huyo alikuwa akizunguka wilaya mbalimbali kuwahimiza wananchi wazungumzie suala la korosho.Maagizo mengine yanayomaliza sakata la korosho ni kuamua kuwasamehe wafanyabiashara walanguzi maarufu kangomba kwa mwaka huu na kutaka vyombo vinavyohakiki, kuhakiki korosho walizonazo iwapo watakiri na kuzinunua kwa masharti ya kutaka biashara hiyo kukoma mwaka huu. Hawa wa kangomba nawasamehe mwaka huu, maana walinunua kwa rahisi ili wakafanye nao biashara ya faida kama zinavyofanyika biashara nyingine, mfano mtu ananunua kuku wake kwa bei rahisi anakaa naye siku mbili tatu anamlisha anamuuza kwa bei ya juu, sasa na hawa nawasamehe, wakiri wanazo zihakikiwe tuzinunue, ila biashara hiyo ikome mwaka huu, alisema Rais Magufuli.Maagizo mengine aliyatoa kwa Mkuu wa Mkoa wa Mtwara, Gelasius Byakanwa ya kubandika orodha za wakulima wote waliolipwa korosho zao, ili kuwaumbua wale wote wanaodai hawajalipwa kwa kuwakamata na kuwaweka ndani. Jambo jingine RC, ninayo orodha ya waliolipwa wote hii hapa, sasa ibandike na kawaumbue wote waliosema hawajalipwa kwa kuwashika na kuwaweka ndani,alisema Rais Magufuli.Aidha alisema hadi sasa tani zote za korosho zilizokuwa kwenye vyama vya ushirika za wakulima ni tani 222,000 ambazo zina thamani ya Sh bilioni 723 na kwamba hadi sasa katika ya fedha hizo zilizolipwa ni Sh bilioni 578. Alisema awali serikali ilisema hadi kufikia Machi 31, mwaka huu wakulima wote wa korosho wangekuwa wameshalipwa fedha zilizobaki, kiasi cha Sh bilioni 200 lakini jambo hilo halikuwezekana kutokana na uhakiki kuendelea. Ni kweli tulipanga Machi 31, mwaka huu, tulisema tuwe tumemaliza kuwalipa madeni ya korosho, hatukuweza kwa sababu ya huo uhakiki wa wakulima zaidi ya 18,000 ambao tumebaini kuna wakulima feki 780 na huenda ndio hao wa kangomba, sasa tumeagiza fedha zinakuja kesho leo, tuanze kuwalipa,alisema Rais Magufuli.Aidha, katika kumaliza sakata la korosho, Rais Magufuli pia alivionya vyama vya msingi kuacha kufanya biashara kwa wakulima pamoja na kuandika majina hewa ya wakulima ambayo yanachangia kuharibu nia njema ya serikali ya kununua korosho za wakulima hao. Katika hatua nyingine, Rais Magufuli aliwapa nafasi wafanyabiashara ambao ni watu binafsi wanaotaka kununua korosho kujipanga vizuri na kutoa bei nzuri kwa walikuma ili wanufaike na kilimo chao badala ya kuwanyonya kwa kuwapa bei isiyoweza kurudisha hata gharama za kilimo na dawa.Wanunuzi binafsi mnaotaka kununua korosho jipangeni vizuri na mtoe bei nzuri inayorudisha gharama za kilimo kwa wakulima na sio kuwanyonya, alisisitiza Rais Magufuli. Mapema mwaka jana wadau na bodi ya korosho iliamua zao hilo linunuliwe kwa bei ya Sh 1,500, jambo ambalo serikali iliamua kuingilia kati na kunusuru wakulima hao kwa kuamua kuinunua korosho yote kwa bei ya Sh 3,300 ili kunusuru wakulima hao wanyonge. Na hiyo ndio jukumu la serikali yoyote inayopenda watu wake, huwezi acha wakulima wateseke kwa kupewa bei ndogo isiyorudisha hata gharama za kulima na dawa, tukaamua tuingilie kati tuzinunue hata kama tutakosa soko, alisema Rais Magufuli.Ambana mkandarasi uwanja wa ndege Mtwara Katika hatua nyingine, Rais Mafuguli amewapa siku tano mawaziri wawili kuhakikisha Sh bilioni 7 sawa na asilimia 15 ya fedha za mradi wa upanuzi wa Uwanja wa Ndege wa Mtwara zinamfikia mkandarasi na kumtaka mkandarasi kujenga usiku na mchana ili amalize na kukabidhi mradi ndani ya muda. Alitoa agizo hilo wakati akiweka jiwe la msingi katika mradi huo, ikiwa ni moja ya miradi anayozindua kwenye ziara yake ya kikazi mkoani humo iliyoanza jana na kumalizika Aprili 4, mwaka huu.Rais Magufuli alisema katika Baraza lake la Mawaziri kuna tatizo la baadhi ya mawaziri kutowasiliana na hilo ndilo linakwamisha utekelezaji wa miradi mingi huku akitoa mfano wa mradi huo wa uwanja wa ndege wa Mtwara mkataba wake umeanza ila mkandarasi hajapewa pesa ya awali. Kuna tatizo baadhi ya mawaziri wangu hawawasiliani, sasa nawapa siku tano pesa za huyu mkandarasi ziwe zimewasili na afanye kazi mchana na usiku, ingawa pia wanawashangaa kwa nini mmempa mkandarasi huyu kwa sababu alifanya ukarabati uwanja wa Mwanza na hakutekeleza vizuri, alihoji Rais Magufuli.Mkandarasi huyo ni Kampuni ya Beijing Construction Engineering Group BCEG ambayo inatekeleza ujenzi wa mradi huo unaopaswa kukamilika ifikapo Septemba 2, mwaka 2020. Alisema serikali inapanua uwanja huo kwa sababu kuu tatu, moja ni kutokana na uchakavu wake, kwani kwa sababu ulijengwa mwaka 1952 hadi 1953, na kwamba ni zaidi ya miaka 60 kiwanja hicho bado kinatumika. Haiwezekani tutumie miundombinu ya zamani imechakaa, haiwekezani, tunajenga ya kisasa na pia tunaongeza urefu wa njia ya kurukia ndege kutoka meta 2,258 hadi meta 2,800 na upana kutoka meta 30 hadi 45 na tutaweka taa ili hata iwe usiku au mchana ndege zitue na mvua inyeshe isinyeshe ndege zitue, alisema Rais Magufuli.Sababu nyingine ya ukarabati wa uwanja huo, ni kuwa Mkoa wa Mtwara uko mpakani na una fursa nyingi za uwekezaji na utalii katika ukanda wa Kusini na kwamba wawezekaji watasafiri kwa ndege na ndio maana unapanuliwa. Sababu ya tatu serikali imeamua kufufua kampuni yake ya ndege na kwamba tayari ndege sita zimeshawasili na lengo ni ndege hizo zitoe huduma ya usafiri kwenye maeneo mengi ya nchi. Haiwezekani tuna ndege kubwa halafu zitue kwenye viwanja vya nje vya wenzetu na wakati hata sisi tunavyo, hivyo lazima tuvikarabati wananchi wetu wanahitaji pia usafiri huo vitue, alisema Rais Magufuli.Mbali na kusema hayo Rais Magufuli alihoji kwa nini Kampuni ya BCEG imeendelea kupewa tena zabuni ya ukarabati uwanja huo ili hali kazi aliyofanya kwenye uwanja wa ndege Mwanza, hakutekeleza vizuri. Nashangaa kwanini mmempa kazi huyu mkandarasi, wakati kazi ya Mwanza aliyoifanya sio nzuri, kwa vile mmempa nami naapa asipofanya kazi atakoma, unapoomba kazi fanya kwa ukamilifu, alisisitiza Rais Magufuli. Imeandikwa na Ikunda Erick, Dar, na Sijawa Omary, Mtwara.  <topic>: kitaifa 